16.6.2023
SK
Úradný vestník Európskej únie
C 214/159 Štvrtok 19. januára 2023
4. zdôrazňuje skutočnosť, že toto vymedzenie by malo byť zahrnuté do horizontálnejšieho nariadenia, akým je nariadenie o spoločnej rybárskej politike, aby zahŕňalo všetky právne predpisy EÚ týkajúce sa rybárstva; domnieva sa, že žiadna zmena vymedzenia by nemala mať vplyv na vykonávanie ENRAF v súčasnom období; vyzýva Komisiu, aby sa touto otázkou zaoberala v rámci budúcej revízie nariadenia o spoločnej rybárskej politike;
5. potvrdzuje, že treba posilniť a skrátiť hodnotový reťazec odvetvia vedúci od výrobcu k spotrebiteľovi, a tým zvýšiť možnosti priameho predaja od rybárov k spotrebiteľovi a znížiť počet sprostredkovateľov, aby sa v ideálnom prípade dosiahol bod, v ktorom je výrobca schopný priamo zásobovať konečného odberateľa; zdôrazňuje potrebu podporovať marketingové stratégie, a to aj prostredníctvom podpory nových distribučných kanálov, a podporovať mechanizmy na zlepšenie diferenciácie produktov s cieľom získať maximálny prospech pre rybárov, zvýšiť ziskovosť, podporiť vyššie odmeny a presadzovať spravodlivé a primerané rozdelenie pridanej hodnoty rybárom;
6. požaduje spravodlivejšie a korektnejšie rozdelenie pridanej hodnoty v hodnotovom reťazci tohto odvetvia a zohľadnenie foriem intervencie, ako sú zaručené a orientačné ceny, pri ktorých by sa výrobné náklady mali považovať za premenné, a to v záujme dosiahnutia uvedeného cieľa a zlepšenia príjmov rybárov; opakuje, že v prípade vážnej nerovnováhy v reťazci by členské štáty mali mať právomoc zasiahnuť;
7. zdôrazňuje skutočnosť, že maloobjemový rybolov je najslabším segmentom hodnotového reťazca a dohody o uvádzaní produktov na trh často uprednostňujú záujmy kupujúceho, a nie rybárov, ktorí majú malú alebo žiadnu kontrolu nad stanovovaním cien, čo tak vedie k minimálnym príjmom za predávané výrobky;
8. požaduje, aby sa prijali opatrenia na úrovni EÚ alebo členských štátov zamerané na ochranu alebo vytváranie trhov pôvodu, čím sa podporia uprednostňované krátke predajné kanály pre tradičné výrobky; zdôrazňuje význam podpory a ochrany kvality rýb ulovených maloobjemovým rybolovom, ktorých typickými znakmi je okrem iného čerstvosť, sezónnosť, kultúrne dedičstvo a udržateľnosť; žiada o väčšiu podporu takýchto výrobkov na obchodných veľtrhoch, v malých obchodoch a v reštauráciách, pričom by sa mali zohľadniť stravovacie návyky obyvateľstva, ako spôsob maximalizácie hodnoty miestnych rybárskych produktov a podpory miestneho rozvoja; trvá na tom, že treba viesť propagačné kampane pre miestne produkty rybolovu, pri ktorých sa v plnej miere využije spoločná organizácia trhov a spoločná rybárska politika;
9. zdôrazňuje, že je potrebné podporovať diverzifikáciu výrobkov prostredníctvom iniciatív zameraných na vytváranie nových trhov, oceňovanie menej známych jedlých a konzumovaných druhov s cieľom zlepšiť postavenie maloobjemového rybolovu na trhu, zmierniť dopyt po výrobkoch, ktorých stálu ponuku počas celého roka možno zaručiť len dovozom, a pomôcť znížiť rybolovný tlak na nadmerne využívané druhy; opakuje, že je potrebné podporovať aj presadzovanie diverzifikácie výrobkov v konzervárskom priemysle, najmä prostredníctvom využívania podhodnotených alebo menej konzumovaných druhov;
10. vyzýva na zavedenie programu odbornej prípravy pre hotely, reštaurácie a kaviarne (odvetvie Horeka), ktorý by poskytoval poznatky o produktoch z morských plodov a osvedčené postupy na ochranu zdrojov, a najmä zvyšoval informovanosť o nepredávaní a nekonzumovaní druhov počas obdobia zákazu rybolovu;
11. zdôrazňuje význam realizácie inovatívnych projektov v maloobchodnom sektore, ktorými sa vyzdvihne spolupráca s kooperatívami rybárov a združeniami maloobjemového rybolovu, prostredníctvom ktorých sa udržiava úzky vzťah s konečným spotrebiteľom;
12. vyzýva členské štáty a organizácie výrobcov, aby zvážili lepšie spôsoby na podporu predaja spracovaných produktov rybolovu s vyššou pridanou hodnotou vrátane konzervovaných výrobkov na základe príkladu určitých poľnohos­ podárskych produktov a programov na vonkajšiu propagáciu produktov rybolovu EÚ vrátane ich prezentácie na medzinárodných výstavách a veľtrhoch;
13. zdôrazňuje skutočnosť, že odvetvie produkcie morských plodov má k dispozícii veľmi obmedzené nástroje, ako sú značky, ktoré majú spotrebitelia k dispozícii na posúdenie kritérií udržateľnosti pre segment maloobjemového rybolovu a na podporu výrobkov s nízkym vplyvom na životné prostredie; zdôrazňuje, že v prípade, že sa značky používajú, môžu maloobjemový rybolov znevýhodňovať, pretože prístup k niektorým potrebným údajom môže byť pre toto odvetvie zaťažujúci alebo mu môže chýbať finančná kapacita na začatie procesu certifikácie;